O‘zbekiston sayyohlik salohiyati Berlinda namoyish etildi

Germaniya poytaxti Berlin shahrida bo‘lib o‘tgan ITB Berlin—2014 xalqaro turizm ko‘rgazmasida O‘zbekiston sayyohlik salohiyati taqdim etildi. Bu haqda O‘zA xabar berdi.

“O‘zbekturizm” milliy kompaniyasidan ma’lum qilishlaricha, Berlin xalqaro ko‘rgazmasi eng yirik xalqaro turizm anjumanlaridan biri bo‘lib, bu yil unda 188 mamlakatdan 10 mingdan ziyod firma va kompaniya vakillari ishtirok etgan. Ko‘rgazmaga 200 ming nafarga yaqin odam tashrif buyurgan.
Messe Berlin ko‘rgazma majmuasida o‘tkazilgan an’anaviy anjumanda “O‘zbekturizm” milliy kompaniyasi, “O‘zbekiston havo yo‘llari” milliy aviakompaniyasi, “O‘zbekiston temir yo‘llari” davlat aksiyadorlik temir yo‘l kompaniyasi, mamlakatimizning ko‘plab sayyohlik firma va kompaniyalari o‘z xizmatlarini namoyish etdi.

Ushbu nufuzli turizm forumidan o‘rin olgan “O‘zbekiston” stendi o‘ziga xos dizayni, milliy bezaklari va mazmunan boyligi bilan ko‘rgazma ishtirokchilarining e’tiborini tortdi. O‘zbekistonning qadimiy shaharlari, diqqatga sazovor joylari haqidagi ma’lumotlar va suratlarni o‘z ichiga olgan albomlar, buklet va nashrlar, xalq amaliy san’ati namunalari barchada katta taassurot qoldirdi. Milliy kuy-qo‘shiqlarimiz va rang-barang raqslarimiz ijrosi, yurtimizda yetishtirilgan sarxil mevalar hamda milliy taomlarimiz yig‘ilganlarga manzur bo‘ldi.